Eleki Krónika - 2005. december

„Békés, Szeretetben és Eredményekben Gazdag, Boldog Új Esztendőt!”
Tisztelt Eleki Polgárok!
Ismét eltelt egy esztendő, szokás, hogy visszatekintsünk és mérleget vonjunk a 2005-ös év történéseiről.
Sajnos mintegy kilencvenen távoztak el közülünk végleg, őrizzük meg őket hálás emlékezetünkbe, és ezidáig 37 eleki újszülöttnek örülhetünk.
Visszanézve a 2005-ös évre a képviselő-testület nagyon sok célt, feladatot tűzött maga elé együttműködve a lakossággal, a biztonságos intézményműködtetés mellett, elsősorban szerettünk volna élni a pályázatok nyújtotta lehetőségekkel és javítani városunk infrastrukturális helyzetén.
 Sikerült lezárni a felszíni csapadékvizes projektet, amelyet megtoldottunk a közlekedési csomóponttal, saját és külső forrás bevonásával bővítettük az önkormányzati utak építését, felújítását és járhatóvá tételét.
EU-s forrás bevonásával oktatási infrastruktúra-korszerűsítést hajtottunk végre a dr. Mester György Általános Iskolában, átadtuk az informatikai szaktantermet. Finisben van a konyha mellett épülő új 150 fős étterem, amely előreláthatólag a napokban lesz kész. Megkezdődhet a szennyvíz V. ütemének kivitelezési munkálatai. Amit sikerült elvégezni, annak örülni kell, amit nem azt igyekezni kell helyrehozni.
Most nekivágunk az új esztendőnek. Új év: új lehetőségek, új feladatok, új gondok és új örömök jönnek a régiek mellé, bizakodva közös erőfeszítéseinknek lesznek eredményei.
Kedves Eleki Polgárok, Honfitársaim!
A város képviselő-testülete és magam nevében azt kívánom Önöknek, hogy legyen kellemes karácsonyi ünnepük, töltse mindenki az ünnepet családja, szerettei körében. Az elkövetkező esztendőre pedig kívánok békés, szeretetben és eredményekben gazdag, boldog új esztendőt valamennyiünk számára.
Pluhár László polgármester

Az év legszebb ünnepe… mindenki ünnepe
A Karácsony újra meg újra visszatérő édes varázs: fenyőfa, hópehely, színes, csillogó gyertyák, Betlehem, sok – sok ajándék, békesség, szeretet…
Az ünnep közeledtével minden ember egy kicsit másabb lesz, nagyobb kedvességgel, szeretettel közeledik a másik emberhez, mint az év többi napján.
Mindenki várja a csodát.
Valakit, aki megváltoztatja a világot. Valakit, aki karácsonykor a szegényes istállóban megszületett, mert a szülőket egyik házban sem fogadták be. Ha tudták volna az emberek, hogy a Megváltó érkezik, még a legfényesebb palota is nyitva állt volna előtte. Ő a legszegényebb körülmények között érkezett a világra, hogy az emberek millióit megmentse. 
Sok-sok ember nem is tudja a Karácsony igazi jelentőségét, csak azt érzi, hogy ilyenkor összetartozik szorosan a család. 
Mindenki meglepi a szeretteit egy-egy szép ajándékkal, melyeket már jóval előtte a szekrény mélyében elrejtett. 
És ez a csoda 3 napig tart, azután belezuhan mindenki újból a hétköznapok megszokott rendjébe, újból a régi kerékvágásban folyik az élet. 
Bántjuk egymást, tiszteletetlenek vagyunk egymással, szeretetlenek vagyunk a busznál, ha valaki előttünk mer felszállni…
Milyen jó lenne, ha ez a Karácsonyi Csoda megváltoztatna bennünket, ha a szeretet Karácsonya az év minden napján érződne, de más lenne ez az egész világ! Jókívánságkén Hetényi György, ma is élő költő egyik verséből idézek:
„…hogy jövőre is találjon meg minket - mint élő kincset- ádvent négy hetében a harangzúgás és Krisztus születése.”
A szeretet kegyelemteljes ünnepén én is elköszönök mindenkitől, akinek segítettem, segíthettem a Városi Könyvtárban, 29 éven át. Szívesen, nagy szeretettel tettem, mert számomra ez az intézmény nemcsak munkahely volt, hanem a boldogság szigete. Remélem, ezt a boldogságot itt nemcsak én éreztem, hanem mindenki, aki oda betért és akivel ezt az érzést megoszthattam. 
Áldott, szeretetteljes Karácsonyt kívánok mindenkinek, és még áldottabb új esztendőt !
Nádor Mária

Szabó Katalin Zsófia: Karácsonyfa 
Oly mozdulatlanul meredt a sarokból, csendesen, álmélkodva nézett szerte szét. Oh, Karácsonyfa mesélj, mesélj hát arról,mikor szabad voltál s nem voltál még jelkép!A fa mintha mesélne ágait rázza,boldog, hisz valóra vált régi álma.
Ah, és az ember, ilyenkor Ő is boldog, csak emészti a kényszer, a vagyoni dolgok!
Bújt a gazdag, nem dalolt, némán hallgatott, habcsók, égősor, ajándékok, cukorkák… Gép lett- szívét bezárta- , néma robot, az ünneppel takarta önsajnálatát. -Ember, ma végre hős Megváltónk született! Mi közöd hozzá? Nem érzed az ünnepet.
A fa fényben fürdött s a sok égő rajta, mintha sok színes, bűntelen lélek volna.
Bár ily lenne minden lélek, mint a friss hó, lenne fehér, tiszta, szerető, vakító…Még szomorú a gazdag, komor, nem nevet, víg a koldus, hisz Megváltója született. De mire ajkán ő szava (nem arany) szólt, már az éjféli misének is vége volt…
(A sarokban villogni, minden ennyi csupán, büszkén viselni, mit az ember megkíván?!
Ahogy az ágakról hullott a tűlevél, a fa boldogabb lett az álmán, mit elért…)

Karácsonyi komolyzenei koncert
A Radványi György Középiskolában már hagyománnyá vált, hogy a karácsonyi ünnepek közeledtével valamilyen maradandó emléket, élményt adó „meglepetéssel” kívánunk tanulóinknak kellemes ünnepeket. Így történt ez december 8.-án is, minden alkalommal meghívjuk a tisztelt eleki Polgárokat is, hiszen nem sok alkalmuk van az efféle élményekhez. Az estnek csodálatos keretet nyújtott a színhely, a Római Katolikus Templom, melyet a Plébános Úr térítésmentesen bocsojtott rendelkezésünkre.
A templom akusztikája kiemelte a konferanszok és a zenekar munkáját. Este 6 órakor a Békéscsabai Bartók Béla Művészeti Szakközépiskola és Zeneiskola Vonószenekara közreműködésével elkezdődött a koncert. A levezető köszöntötte a megjelenteket, s örömét fejezete ki, hogy egyre több eleki állampolgár csatlakozik közös ünnepségeinkhez, majd a karácsonyi ünnep szeretetteljességétől, az emberekre tett hatásáról beszélt. Ezután a szó a hangszerekké volt. Hrabovszkiné Nagy Kornélia vezényletével felcsendült Kocsár Miklós: Pozsonyi táncok, Schubert: Nocturne, Handel: Vízizene című műve. Befejezésképpen a Csendes Éj című dal hangzott el, melyet meg kellett, hogy ismételjenek.
Az elhangzott darabokat igen felkészülten mutatta be Paral Attiláné tanárnő. 
Lantos Mihályné

„Jön belénk Európa”
Ezzel a címmel jelent meg (ha jól emlékszem a Kapu nevű folyóiratunk) az Uniós csatlakozásunk előtt. Rajtunk már átrobogott és megy tovább kelet felé. Vajon fel vagyunk rá készülve, ha minden jól megy egy év múlva kinyílnak a trianoni határok. (Mi még pont beleférünk a megrajzolásának a szélébe, hálát adva az Úrnak.)
Pár száz méter választja el városunkat a határvonaltól. Az oda vezető utat már nem igazán lehet útnak nevezni. Az eligazító táblákat a színesfémgyűjtők már elvitték, a rudak és a sorompó még megvan. Az út szélén egy jobb időket látott Barkas álmodik NDK szülőhazájáról de már ő is a megváltó roncstelepet várja. Az országhatártól kiépített vasút, mely az 1920-as években 500 vagon tűzifát hozott évente Romániából már csak az idősek gyermekkori emlékeiben él. Ez már nem támad fel halottaiból - már csak Lökösháza közelsége miatt is -, de a kövesút javítására már el kellene kezdeni a spórolást.
Az osztrák-magyar határon nyolc határátkelő megnyitását tervezik a közeljövőben. Románia csatlakozása után nekünk is közelebb lenne Romániába, Aradra jutni Gyula érintése nélkül, ha lenne határátkelőnk. 
A megyében Geszten, Dénesmajorban, Dombegyházán is fontolgatják a határnyitást. Régebben többször hallottunk róla, de most gondolom pénzhiány miatt nincs tervbe véve Eleken. (Örülnék, ha tévednék.)
„Lendületben az ország” halljuk nap, mint nap és épülőben Békéscsaba mellet az új repülőtér. Rövidebb úton el lehetne jutni Békéscsabáról Eleken vagy Dombegyházán keresztül Aradra a másik repülőtérre és lehetne repülni tovább a Fekete tengerig. Ehhez természetesen sokkal jobb utak és új határátkelők kellenek. A tervek szerint 2010-ig Arad és Temesvár között is megépül az autópálya. Rengeteg minden átalakul pár éven belül Arad közelsége miatt. Előfordul, hogy a fiatalok oda járnak majd dolgozni vagy tanulni. Nagyon sok pénz fog Romániába érkezni az Unióból és ezt az élelmes magyar vállalkozók már most kihasználják. Közelebb kerülnek a hegyek és lehet spórolni egy víkendházra Biharfüreden, Menyházán vagy a Világosi hegyekben. A szétszakított családok többször találkozhatnak és új barátságok szövődnek.
Lehet, hogy már Arad vármegye nem leszünk, de a határnyitó ünnepségek után ha marad egy kis pénz a határ mellett megemlékezhetnénk egy kopjafával, hogy itt húzódott 2006-ig a trianoni határ.
Méry Rudolf

Ne bántsátok a madarainkat
Az ősz beköszöntével és a vándormadarak elvonulásával kicsit talán lecsitult a nagy riadalom a madárinfluenza miatt. Ha visszajönnek tavasszal a madarak talán nagyobb lesz a riadalom, de én úgy tudom ez a betegség már régen is létezett, csak nem nagyították fel a dolgot. Ázsiában sokkal rosszabb feltételek vannak a baromfitartásra és szerintem gondok akkor lesznek, ha ez a vírus eléri Afrikát, ahol szintén nem igazán fordítanak gondot a fertőtlenítésre, oltásokra és a baromfitartás feltételei meg sem közelítik az európai előírásokat.
A madárinfluenza révén jutott eszembe, hogy pár éve egy balatoni nyaralás során elnézegetve a hattyúkat, milyen jó lenne itthon Eleken is látni őket. Akkor több napilapban is olvastam, hogy túlzottan elszaporodtak a tóban az etetés hatására a hattyúk és szívesen adnának más, tóval, vízzel rendelkező településeknek is. Nagyon sok madár el sem repült télen, mert a folyamatos etetés mellett kibírták a hideg időket is. A futballpályánk melletti tóban én szívesen látnák a madarakból. Ha jól tudom a távlati tervekben (csak mindig mindenhez a pénz hiányzik) a volt MHSZ lőtér körül lenne egy ifjúsági tábor kialakítva. Emellett egy kialakított tó a hattyúkkal nagyon látogatott lenne. Gyermekkorunkban télen a befagyott vizekre jártunk korcsolyázni (ha futotta a pénz korcsolyára) és kergettük az általunk koronaakácból készített hoki bottal a korongot.
Nincs Eleken egy olyan víz, ahol télen korcsolyázhatnának a gyerekek. Ha ennek a tónak egy része - kb. 100-200 m2 - kis földgáttal el lenne kerítve és oda egy fúrott kúttal vizet juttatnának meg lenne oldva a téli korcsolyázás. A vizet hideg időben kijuttatva már megfagyna és nem szivárogna el a talajba, és fontos ne legyen mély, hogy beszakadás esetén ne legyen probléma. Remélem elvonul ez a madárinfluenza „láz” és még látok a sportpályánál hattyúkat és korcsolyázó gyerekeket.
Méry Rudolf

Képviselő-testületi ülésekről
November 17.-én rendkívüli képviselő- testületi ülés volt.
Pluhár László Polgármester Úr üdvözölte a megjelenteket majd a szabályok szerint megválasztották a jegyzőkönyv hitelesítőket.
Napirendként szerepelt:
1 - Eleki Víz és Csatornamű Üzemeltető Kft. Ügyvezető igazgatójának kinevezése.
2 – Szennyvíz V. ütem Bíráló Bizottság jelentése.
Az első napirendet a Képviselő- testület határozata alapján zárt ülésen tárgyalták. A második napirend a Bíráló Bizottság elnökének beszámolójával folytatódott. Elmondták, hogy 4 pályázat érkezett - egy pályázat érvénytelen volt. A pályázatok, tüzetes átvizsgálása után a SADE Mélyépítő Kft. Ajánlatát találták a legmegfelelőbbnek. A pályázók megkapták a kiértékesítéseket, az eredmény a Közbeszerzési Értesítő számára is megküldésre került. A Képviselő- testület megbízta a polgármestert a további intézkedések megtételére.
2005. november 28.-án tartotta soros testületi ülését a képviselő-testület.
Pluhár László polgármester köszöntötte a megjelenteket, majd javaslatot tett a jegyzőkönyv hitelesítőkre.
Ezután a lejárt határidejű határozatok végrehajtásával kapcsolatosan tájékozatta a testületet.
A közmunkaprogramra benyújtott pályázat nyert, így március.31-ig 135 főt tudnak foglalkoztatni, majd egyéb kérdésekben döntött a testület.
 Egyhangúan elfogadták a napirendi pontokat. 
 Napirend előtti felszólást kért egy képviselő, mely után a megjelent 14 képviselőből 7 fő elhagyta az üléstermet így a 7 főre csökkent létszám határozat képtelenné vált, ezért a Polgármester Úr az ülést bezárta.
Lantos Mihályné

Az EVI Kft. új igazgatója: Klemm Balázs
A legutóbbi önkormányzati ülésen a több pályázó közül meggyőző többséggel Klemm Balázs pályázatát támogatták, így ő válthatja fel a most nyugdíjba vonuló ügyvezető igazgatót, Gura Tamást. Nem sokkal ezek után a Krónika is felkereste az új intézményvezetőt, hogy terveiről érdeklődjön. A beszélgetés során a következőket tudtuk meg tőle: Gyulán érettségizett, majd Szarvason tanult tovább, ahol először kommunális hulladékfeldolgozó- technológusi képzettséget szerzett, majd pedig környezetgazdálkodási agrármérnökként végzett 2003-ban. Gyakorlaton mindkét esetben az EVI Kft-ben volt, amit a pályázatában is fontosnak tartott megemlíteni. 
Dolgozott a Drávill-nál is, ahol internetrendszereket építettek ki Békéscsabán, Gyulán és Békésen. A tervei között megemlítette azt, hogy szeretné azt elérni, hogy a széles sávú internet az tényleg az legyen Eleken is. Szerinte belátható időn belül városunkban is meg lehet teremteni a földi sugárzású digitális televíziózás feltételeit, igaz ennek az anyagi vonzatát még nem lehet pontosan előre megjósolni. Az viszont már szinte biztosnak vehető, hogy jövő év elejétől az eleki kábeltévén is nézhető egy új adó, a Sport Club, amelynek egyedüli joga lesz majd a vb mérkőzéseinek a közvetítése Magyarországon. (A további bővítés elsősorban anyagi kérdés.) Az ECTV eszközállománya is bővült szerény mértékben, hisz nem régen vásároltak egy új kamerát és egy archiválásra alkalmas berendezést.
Elkészült a kft. 2006-os üzleti terve is, amit a következő testületi ülés is tárgyalni fog. 2009-ig a helyi ivóvízbázist az uniós normáknak megfelelően kell hasznosítani, amit a lakosság bevonásával kívánnak megoldani. Továbbra is folytatódik a szennyvízhálózat bővítése (5. ütem), de most egy francia tulajdonú cég közreműködésével. Városunkban az idén kezdődött a szelektív hulladékgyűjtés, de sok problémát
jelent az, hogy sokan nem tartják be a szabályokat, pedig az újrahasznosítást legjobban a szelektív gyűjtés szolgálja!
Sok sikert kívánunk a most megválasztott intézményvezetőnek, illetve jó pihenést a nyugállományba vonulónak!
Rapajkó Tibor

Jeles napok decemberben….
Advent: az egyházi év kezdete, a karácsonyi előkészület négyhetes időszaka. Ebben az időszakban nem tartottak lakodalmakat és zajos mulatságokat.
- December 4. – Borbála napja
Szent Borbála emlékünnepe. Keresztény hitéért megkínozták, majd lefejezték. Erre a napra a női munkatilalmak a jellemzőek: nem szabad fonni, varrni. Söpörni sem szabad, mert elsöpörnék a szerencsét.
- 6. – Szent Miklós napja
Szent Miklós a IV. században élt. A Mikulás a Miklós név szlovák megfelelője. Miklós püspök csodáiról legendák szólnak. Egy a sok közül: egy elszegényedett nemesember a három lányát tisztességtelen életre akarta kényszeríteni. Ez a dolog a püspök fülébe jutott, aki megsajnálta a lányokat, ezért sok aranyat kötött egy keszkenyőbe, éjjel a szegény ember házához ment és a félig nyitott ablakon át bedobta az aranyakat…
Az időjárással kapcsolatban azt tartják, hogy ilyenkor már jön a havazás: vagyis „ Miklós megrázza a szakállát”.
- 13. – Luca napja
Szent Luca a legenda szerint keresztény hitéért halt vértanúhalált. A magyar néphitben Luca alakja kettős, egyrészt kapcsolatos a legendabeli Szent Lucával, másrészt egy boszorkányszerű, rontó nőalakkal. Ehhez a naphoz is munkatilalmak kapcsolódnak. Országszerte úgy tartották, ha ezen a napon fonnának, vagy varrnának, akkor ezzel bevarrnák a tyúkok fenekét, és azok nem tudnának tojni. A Luca-napi hiedelmek többsége a tyúkokkal kapcsolatos termékenységvarázslással függ össze.
- 21. – Tamás napja
Hitetlen Tamás néven emlegetett apostol. A hagyomány szerint pünkösd után Jézus külön megjelent neki. Ezen a napon is gyakran vágtak disznót. Az ezen a napon levágott disznó háját „tamáshájnak” nevezik, amit alkalmasnak találtak kelések gyógyítására.
- 24. - Karácsony vigiliája, - Ádám-Éva napja
Ez a nap az adventi időszak utolsó napja. Ilyenkor állítják a karácsonyfát, amely süteménnyel, almával, dióval, gyertyákkal ékesített örökzöld fa vagy ág. A karácsonyfa állítás német eredetű szokás. Először 1824-ben Brunswick Teréz, martonvásári grófnő állított karácsonyfát.
Az adventi koszorú készítése is feltehetően német eredetű szokás. A ráhelyezett 4 gyertya az adventi 4 vasárnapot jelképezi.
- 25. – Karácsony napja
A család ünnepe volt és ma is az. Ez a nap munkatilalommal járt, még a szemetet sem vitték ki. Tilos volt e napon kölcsönkérni vagy kölcsönadni.
- 26. – Karácsony másodnapja,- István napja
István az egyház első vértanúja, halálra kövezték, ő államalapító királyunk Szent István névadó szentje. Az egyik legkedveltebb névünnep.
- 27. - János napja
Szent János evangélista ünnepe. E naphoz kapcsolódott a borszentelés szokása. A szent bornak is mágikus erőt tulajdonítottak. Beteg embert és állatot gyógyítottak vele.
- 28.- Aprószentek napja
Ez a nap a Krisztusért mártírhalált halt betlehemi kisdedek emlékünnepe, azoké, akiket Heródes a gyermek Krisztus keresésekor megöletett.
- 31.- Szilveszter
Szent Szilveszter pápa ünnepe, a polgári év utolsó napja. Este a templomokban óévi hálaadást tartanak. Gyakori ilyenkor a zajcsapás, különösen éjfél körül. Óév estéjén, újév hajnalán és reggelén jártak köszönteni a fiúgyermekek. A következő köszöntővel kívánok én minden újságolvasónak áldott új esztendőt:
„Azért friss egészséget,
Bort, búzát, békességet,
Adjon Isten bőven,
Az új esztendőben!”
Nádor Mária

Szépolvasási verseny a Városi Könyvtárban
„ Életre-halálra olvasni, mert ez a legnagyobb, az emberi ajándék. Gondold meg, hogy csak az ember olvas” ~ Márai Sándor szavai csengenek a fülemben, amikor a szépolvasási verseny megrendezéséről írok. Már hagyománnyá vált, hogy a szépen olvasó versenyzők a könyvtárban mérik össze képességüket. A Dr. Mester György Általános Iskola alsós munkaközössége hirdette meg ezt a versenyt, mely versenynapot házi válogatók előzték meg. A tanulók évfolyamonként mérték össze olvasási készség-tudásukat: külön a 2., 3., és a 4.osztályok résztvevői. A verseny napja november 23-ra esett. Délután 2 órára izgalommal telve és kipirultan érkezett a 24 versenyző, a tanító nénik kíséretében. Elsőként Dr. Sántáné Benedek Judit köszöntötte a versenyzőket és bemutatta a zsűri tagjait: Tóth Gábornét, Zsidó Ferencnét és Nádor Máriát, akit egyben felkért a zsűri elnöki posztjának betöltésére. Először a szabadon választott művek olvasására került sor. Természetesen ez minden versenyzőnek jól ment, mivel otthon vagy az iskolában többször elővehette és elolvashatta a szöveget. Ezt követte az ott kapott kötelező szöveg, melyek olvasását a tanulók néhány perc alatt, a felkészülési időben gyakorolhatták. Ez számukra addig ismeretlen szöveg volt. A zsűrinek így sem volt könnyű dolga, mert néhány versenyző a felnőttek olvasásához hasonlóan szerepelt. Az eredmény megszületése után a zsűri kihirdette az eredményt ( a felkészítő nevelők szerepelnek a zárójelben)
2.évfolyam: 1. Szegedi Szonja 2.b. , 2. Horváth Csenge 2.b. , 3. Simonka Mózes 2.b. ( Brandt Antalné)
3.évfolyam: 1. Dávid Áron 3.c. , Két megosztott 2. helyezett lett 2. Bender Fanni 3.b., 2. Malkócs Márk 3.a., 3. Hurguly Richárd 3.c. Ebből az évfolyamból a zsűri elnöke különdíjat adott Kárnyáczki János 3.a. osztályos tanulónak. ( 3.a. Lupné Soós Tünde, 3.b. Dr. Sántáné Benedek Judit, 3.c. Zsidó Ágnes)
A 4.osztályos tanulókat felüdülés volt hallgatni. Náluk az alábbi sorrend alakult ki:
1. Campan Lídia 4.c. , 2. Ferenczi Anna 4.c. , 3. Bíró Anita 4.b. ( 4.b. Kiss Ildikó, 4.c. Lempert Lászlóné)
Az eredmény hirdetéskor a győztesek 1-1 szép könyvet vehettek át, de minden versenyző kapott egy szép könyvjelzőt, színes állatfigurákkal díszített oklevelet ( melyet Lupné Soós Tünde tanító néni készített el a versenyzőknek) kaptak még üdítőt, csokoládét, szaloncukrot és „Elek” képeslapot.
Külön köszönet a szponzoroknak: Elek Város Képviselő-testülete Oktatási,- Kulturális-és Sportbizottságának, Eleki Gyermekeinkért Alapítványnak, a Baby Bella vezetőjének, a Turóczy Diszkontnak, a Radocomp Számítástechnikai Szaküzletnek és Lupné Soós Tündének. 
 A verseny zárásaként Dr.Sántáné Benedek Judit bejelentette, hogy a legjobbak december 1-jén TV-felvételen vesznek részt,és így őket a szeretteik és a TV-nézők is láthatják, mely műsor azóta már adásban is volt.
Kedves befejezése volt a napnak, amikor Bellon Tiborné Durst Ilona tanítónő megköszönte nekem, az alsós munkaközösség nevében az évek óta tartó szoros, gyümölcsöző együtt működést egy csodaszép csokor és az „Egy csepp emberség”c. könyv átadásával. Meghatódva vettem át az ajándékokat és akkor döbbentem rá, hogy ez volt az utolsó verseny számomra ott a könyvtárban, vagyis a „búcsúdalom”
Nádor Mária

Hírek a Román Általános Iskolából
A nyári tanév kezdési bizonytalanság megoldódni látszik a Román Általános Iskolában, mert a november 7.-i Képviselő-testületi ülésen Nisu Cornel megbízott igazgató 5 éves igazgatói megbízást kapott.
Látogatásomkor gratuláltam a kinevezéséhez és megkérdeztem mi történt azóta az iskolában? Igazgató úr az alábbiakról tájékoztatott:
- A tanév zökkenőmentesen elindult, az osztályok összevonása szükségessé vált, a gyermeklétszám csökkenése miatt. Egy fontos eseményt még. A 6, 7 és 8 osztályos tanulók Papp János tanár úr vezetésével Gyulára utaztak szerdán. Ott a Román Informatikai és Dokumentációs Központban részt vettek Líriu Rebreanu román író kiállításának a megnyitóján. A kiállítás anyaga bemutatta az író életét és munkásságát. A tanulók videovetítésen ismerték meg jobban az írót. 
- Közeledik az év legszebb ünnepe, hogyan készülnek Önök erre, milyen programmal?
- A Román Kisebbségi Önkormányzat rendelkezésünkre bocsátja a Román Székházat az idén is, ahol megrendezzük a tanulók , nevelők és szülők részvételével a már hagyománnyá váló karácsonyi ünnepségünket. A tanulók rövid műsort mutatnak be román, és magyar nyelven. Azután Bágy György, aki eredeti szakállas Mikulás, szétosztja a csomagokat 1-1 jó kívánság kíséretében. A csomagokban édesség és gyümölcs lapul.
- Kik támogatták ezt az ünnepséget?
- A Román Kisebbségi Önkormányzat, az Oktatási, Kulturális és Sportbizottság és Bágy György képviselő úr.
Igazgató úrnak megköszöntem a beszélgetést. Ő pedig zárszóként minden kedves olvasónak kellemes karácsonyi ünnepeket és szerencsés, boldog új esztendőt kívánt.	
Nádor Mária

Kovács Kálmán informatikai miniszter Eleken a Mester György Általános Iskolában
Kovács Kálmán Eleken a Mester György Általános Iskolában a „XXI. század iskolája” projekt keretében megvalósult informatikai szaktanterem átadó ünnepségén vett részt. A korszerű géppark a településen és a térségben élők igénye szerint tanfolyamok, továbbképzések helyszíne is lehet. 
 Pluhár László polgármester hangsúlyozta, komoly erőfeszítések állnak a megvalósult fejlesztések mögött.
A 26 darabszámítógéppel és a legmodernebb kiegészítőkkel ellátott terem létrejötte mellett megújult az iskola Lökösházi úti épületrésze is. A még 2003-ban benyújtott pályázattal 196 ezer eurós PHARE-támogatást nyertek. 
arlan

Tények és tervek
Az eleki középiskolában már hagyománnyá vált az a szokás, hogy karácsony előtt, de ahhoz kapcsolódóan nyilvános rendezvényeket tartsanak. Az idén is sor került erre a katolikus templomban, a szépszámú hallgatóság között azonban viszonylag kevés volt az eleki most is, pedig helyi viszonylatban ritka eseménynek számít az, ha pl. 25 fős zenekar lép fel. Jó volna, ha máskor több eleki látogatna el ezekre a rendezvényekre!
Ez évben átadták a középiskola új könyvtárát is, ahová egy pályázatnak köszönhetően 52 féle folyóirat jár (a lapok érkezése folyamatban van), amelyek között több német is található, pl. Spiegel, Theater Heute. Ennyi féle folyóirat a legtöbb városi könyvtárba nem is jár! Jelentős a szakkönyvállomány is. A könyvtár több bútort is kapott, de folyamatban van egy házimozirendszer beszerzése is. Remélhetőleg ezen intézmény is a város egyik kulturális központjává válik, hisz az ajtó bárki előtt nyitva áll.
Az eleki Radványi György Középiskolának több testvériskolája is van: Romániában Borossebesen, (ahonnan november 21-én hat fő érkezett, de közös uniós pályázatot is készítenek), Turnu Severinben, Facsádon (az üdülőben tíz szobát az az elekiek építettek). Szlovákiában Nagykaposon, ahol jövőre tanfolyamokat tartanak az elekiek. Franciaországban Tulle-Naves-ban, Németországban pedig Gerolzhofenben.
A tervek szerint 2006-ban fel fog épülni az iskola sportcsarnoka, hisz erre nagy szükség van, mert pl. a nappali tagozaton 573-an tanulnak, a felnőttképzésen pedig 610-en vesznek részt. A középiskola az általános iskolának fizet bérleti díjat a sportcsarnok használatáért, de így sem tudják kielégíteni az igényeket, így szükség van egy másik, városi célokat is szolgáló sportcsarnok építésére!
Zámbó András igazgató közlése alapján írta:
Rapajkó Tibor

Legszebb karácsonyi történetem
Az Eleki Krónika szerkesztősége pályázatot hirdetett, átélt, megható, karácsonyi történet megírására. A pályázatra kitűnő műveket küldött: Bereczki Sándorné, Forgács Anita, Kecskeméti Jánosné, Kulik Kálmánné. A beérkezett történeteket folyamatosan megjelentetjük. 
Elsőként a pályázat nyertesének történetét olvashatják. A Szerkesztő Bizottság véleményezése alapján, a legszebb történet: 
Kecskeméti Jánosné: A legszebb karácsonyi ajándékom
Nagy pelyhekben hullt a hó, betakart mindent. A fák roskadoznak a hófehér terhük alatt. A táj gyönyörű fehér volt, csak a varjúk feketélltek, ennivalót kerestek. Az egész világ Jézus születésére emlékezve karácsonyra készült. 1946.-ot írtunk, advent volt, a várakozás ideje. Én első osztályos voltam, az apácákhoz írattak be szüleim, engem és az egy évvel idősebb nővéremet, az ún. zárdába. Karácsony közeledtére már szépen megtanultunk, írni és olvasni. Csendes ima után Mária nővér, kiadta a legszebb feladatot: Lányok, el lehet kezdeni, levelet írni Jézuskának. Nagyon fontos, bűnbánó szívvel, hittel, mély áhítattal kell fogalmazni. Ne felejtsék! Szegény, világban élünk, a nagyra vágyókat az Úr Jézus nem szereti. Végig nézett rajtunk, rongyos, éhes, kis tanítványokon, szemében könny csillogott. Imája egyetlen fohász: Jézus igaz szeretetet hozz, és békét az egész világra. Teljesítsd a gyermekek kívánságát. Szép kerek betűkkel írtam, szívem leghőbb kívánságát: Jézuska BABÁT hozz nekem. Olyat, amit fel lehet öltöztetni, varrni neki új ruhát. Ugye elhozod? Mindig jó leszek, szót fogadok szüleimnek, testvéreimmel soha nem fogok veszekedni. Még egy „Üdvöz légy Mária” imát is elmondtam, és már dobtam is levelem a „Jézuska ládájába”- majd a nővér postázza az illetékes angyalnak. Az advent ünnepélyes várakozással telt el. Gyakran a BABÁMMAL álmodtam, és az asztali imámban is szerepelt.
„Édes Jézus, légy vendégünk
Áld meg, amit adtál nékünk
És a babát hozd el nékem”
Akkor úgy éreztem, hogy a kívánságom túl nagy, mivel akkor nagy szegénységben éltünk. Kilencen voltunk testvérek, én a nyolcadik gyerek voltam a családban. Anyukámnak is elmondta, hogy az iskolában levelet írtunk a Jézuskának és én egy babát, Ő csöndes mosollyal, csak annyit mondott, hogy biztosan megkapod a Babát. Eljött a nehezen várt karácsony, szent este. Anyukám mákos és diós beiglit sütött, a kemencében, nagyon finom volt. Jóízűen ettük mindnyájan, közben karácsonyi dalokat énekeltünk. Nekünk a négy kisebb gyereknek, elég hamar le kellett feküdnünk. Úgy emlékszem, hogy hamar elaludtam, de éjfél körül felébredtem és a petróleumlámpa fényénél a félhomályban, azt láttam, hogy anyukám és a két nővérem díszítik a karácsonyfát. Margit és Piroska nővérem oda jöttek, az ágyamhoz és azt mondták, hogy az angyalok véletlenül elejtették a karácsonyfát és lehulltak róla a szaloncukrok, és most ők vissza kell, hogy rakják rá, én, pedig csak aludjak tovább. Reggel korán keltünk, ott tündökölt a szobában a karácsonyfa, alatta, pedig az a BABA amire, annyira vágytam. Sőt, a Jézuska még, Ica nővéremnek is
ugyanolyat hozott. Nagy örömmel és áhítattal énekeltük a szép karácsonyi dalokat. Délbe vendégek érkeztek hozzánk, keresztanyám és családja.
-Na gyerekek: volt itt a Jézuska, hozott ajándékot? kérdezte. Boldogan számoltam be, neki a gyönyörűséges ajándékomról, amit napokon át le se tettem a kezemből, csak ringattam, mint Szűz Mária kis Jézuskáját. 1946 karácsonyán, -hat évesen- én teljes hittel meg voltam győződve arról, hogy a Babámat a Jézuska küldte nekem, és az angyalkák hozták el a mi házunkba. Pár évvel később megtudtam, hogy a BABÁMAT a keresztanyám küldte. Emiatt kissé csalódott voltam, de azért változatlanul szerettem vele játszani. Nem is volt más játékom egész gyerekkoromban, csak ez az, egy baba. De sok szép ruhát varrtam neki és nagyon vigyáztam rá. Nyolcadikos koromban a szomszéd kislánynak ajándékoztam szeretettel, a gyermekkorom, egyetlen játékát. Ma már nagymama vagyok, sok – sok év telt el, azóta. Könnyes szemmel gondolok vissza gyermekkorom varázslatos, boldog karácsonyaira.
Ünnepi fohászom is egyetlen sóhaj:
„Istenem Te, hozz békét, békeséget, angyali jóságot, kicsi nagy és idős szívekbe”.
Áldott karácsonyt, kívánok mindenkinek!

Rendőrségi hírek
Kiss Tibor alezredes úr tájékoztatása szerint a város közbiztonsági helyzete jónak mondható. Ami a novemberi és a decemberi hónapot jellemzi, hogy ugrásszerűen megnőtt a családi botrányok száma. Különféle szabálysértések fordulnak elő – rendzavarás, garázdaság, veszélyes fenyegetés stb.- s 90%-a ittasság hatására történik. Itt, az újságon keresztül is szeretné felhívni az állampolgárok figyelmét a családon belüli erőszakkal kapcsolatosan módosított törvényre. Ha rendőri intézkedést kérnek és tanúk és vannak, a rendőr akkor is feljelentéssel él, ha később a konfliktusban résztvevők bármelyike nem kívánja a másik fél megbüntetését. A szabálysértési törvény módosítását követően a „csendháborítás” is prioritást kapott (hangos zene, hangos kipufogók stb.). A közlekedés szabályainak megsértése miatt egyre több helyszíni bírság kiszabására került sor. A december fokozott közúti ellenőrzéssel fog eltelni, baleset és bűnmegelőzési célzattal. Sajnos vannak olyan autóstársak, akik igen rossz látási viszonyok mellett lakott területen 75km/h sebességgel futottak a traffipax látókörébe. Felhívná a petárdát forgalmazók és használók figyelmét, hogy a jogalkotó duplájára emelte a kiszabható büntetés mértékét (100000 HUF). Meggondolandó a használata. 
A két hónap alatt a rendőrségre egyetlen kerékpárlopást jelentettek be. A falopások eddig nem voltak jellemzőek – de kéri a lakosságot ha arra a területre nem illő személyeket látnak jelezzék a legközelebbi rendőrnek vagy a rendőrőrsön.
Lantos Mihályné

Karácsony, a több nemzetiségű Eleken
A karácsony: a szeretet, az öröm, a békesség, a család, az otthon ünnepe. A nagy rohanásba megállunk egy percre, és egymásra figyelünk. Jó érzés, hogy békében, szeretetben együtt a család. A kereszténység egyik legnagyobb ünnepe: Jézus a Megváltó születésének napja. Ez az ünnep szellemiségében, hangulatában, hagyományaiban emberek millióit érinti meg. Városunkban, békében, egyetértésben élnek a magyarokkal együtt: németek, románok, cigányok, szlovákok.
Lássuk hogyan, milyen hagyományokat követ a különböző nemzetiség. Először is a lakosság többségének: a magyarok ünnepét lássuk.
A magyar karácsonyi szokástipikus példáját láttuk az Idősek Otthonába. Szabad- bejönni Betlehemmel? Kérdezték az „angyalok”. Felidézték a Betlehemi eseményeket: Született Néktek, ma a Megtartó Betlehem városába. Gyönyörű karácsonyi dalokat énekeltek. Felhangzott a Csendes éj. Meghívást kaptunk a Római Katolikus Templomba tartandó karácsonyi koncertre.
A németeknél:Durst Norbert: „Eleki népszokások” című dolgozatából idézve. Az Eleki németeknél a Karácsony mindig is a legszebb legmeghittebb ünnep volt, igazi családi ünnep. „ A Szent család, szállást keres” a népi ájtatosságok közül a legismertebb. Ez régen a szent családot ábrázoló szobor formájában jelent meg. Annál a családnál, ahol ez a szobor volt, többen összegyűltek az asztal körül. A szobrot a gyertya közé helyezték, ezeket meggyújtották és utána következett a fél órás ima, a rózsafüzér imádságaival, közben Mária énekek hangzottak el. Ma már ez a szobor nincs meg, hanem egy szent családot ábrázoló kép vándorol azokhoz a házakhoz, akik ezt kérik, az utolsó helyről visszakerül a Plébániára. Jellemző volt a Betlehemi járás is. 10-12 éves fiúk: kis házat építettek, /csuhéból, vagy kartonból/ A házikóba jászolt, készítettek és abba tették a kis „Jézuskát”, mellette őrködött Szűz Mária, József . A báránykák is fontos kellékek voltak. A házacska tetejére, /mely a Betlehemi istállót, a kis Jézuska születésének helyét jelképezte./ csillagot tűztek. December 22.-én és 23.-án útra keltek, ismerősöz házakhoz mentek, vitték a jó hírt: „Megszületett Jézus, a világ megváltója”. A családokkal együtt elénekeltek a „Mennyből az angyal” –t. A kis betlehemesek: diót, almát, mogyorót, aszalt szilvát, néhány fillért kaptak a szereplésért.
A románok karácsonyi szokásai:Az emlékezés szárnyán visszarepülve, gyermekkorom világába, így láttam. Nálunk a „korindálás” volt a jellemző. Nagyobb fiúk, fiatal férfiak, karácsony előtti napokba elindultak, ők jelképeztek a bibliai pásztorokat. Ismerős házakhoz mentek, megálltak az ablak alatt és énekeltek. Halottuk románul és magyarul is: Dicsőség a magasságos mennyekben az Istennek, és e földön békesség, és az emberekhez jó akarat. Felcsendültek: A mennyből az angyal, a Csendes éj, Milyen csodálatos hír dallamai, természetesen románul. Szegény családok gyerekeinek, ajándékot vittek, kis csomagot: benne: dió, cukor, mogyoró, alma. Hozzánk, minden évbe jöttek, sőt drága jó Anyukánk cinkos mosolyával nyugtázva, mindnyájan kaptunk patent harisnyát is. 
Karácsony a cigányoknál:
Az elmúlt idők, szép karácsonyairól Erdődiné Lakatos Julika így mesél: A cigány ember vérében van a zene. Dalok nélkül elképzelhetetlen a karácsony. A mi fiaink is jártak /és még ma is szívesen fogadjuk/ kántálni. Felkeresik az ismerősöket, barátokat, rokonokat. Szinte sértés volt, valakit ki hagyni. A karácsonyi énekeket hegedűvel húzták, velük együtt dúdolgattuk a „Mennyből az angyalt. Nagyon tiszteljük, és erre tanítjuk gyerekeinket is: Szűz Máriát, és karácsonykor született kis Jézuskát. Szinte valamennyi roma család házába megtalálható a feszület. Az éjféli misére kötelező volt elmenni. Drágos József a Cigány Kisebbségi Önkormányzat képviselője a következőkkel egészíti ki: Nálunk az újév köszöntése is nagy ünnep. Zenészeink házról-házra jártak, húztak a kedvenc nótákat. Jó szerencsét, Isten áldását kívánták a ház összes lakóira. Sajnos a zenészeink, vagy kiöregedtek, vagy az égi mezőn hegedülnek. Ma egy új szokást vettünk fel, szeretnénk belőle hagyományt létesíteni. Télapó helyett, az ajándékcsomagot, kis társaiknak a néptánccsoport vitte ki. Én szállítottam autóval a kis télapó helyetteseket. Beszélgettük idős nénikkel, családokkal. Célunk az volt, lássuk, hogyan készülnek ma a cigányok a karácsonyra. Sajnos nagyon sok, családnál nem futja ajándékra, a téli tűzrevaló is gondot jelent. Az a szomorú tapasztalatom, hogy régen is szegények voltak az emberek, de jobban szerették egymást, jobb szívűek voltak.
A szlovákok így ünneplik a karácsonyt:
Dr. Kuruczné Zvalinga Judit visszaemlékezése alapján: - Gyermekkoromban nagy elő készületek voltak a karácsonyt megelőző napokban. Édesanyám a fenyőfa díszeket, mézes tésztából sütötte. A kinyújtott tésztából angyalokat, csillagokat, kis Betlehemet szaggatott kis és ezeket a finomságokat aggattuk fel a fára a szaloncukorral együtt. Szenteste: elmaradhatatlan volt a mákos tészta, a fonott kalács, a diós, mákos kalács és a halételek. A fenyőfa fel díszítése után körül ültük a jó meleg búbos kemencét, karácsonyi énekeket énekeltünk. Ezt követte a szentesti vacsora és azután az ajándékok átadása. Ezután mi gyerekek elmentünk a rokonok, barátok ismerősök házaihoz. Az utcán az ablakok alatt karácsonyi dalokat énekeltünk. Kívántunk mindenkinek kellemes karácsonyi ünnepeket. Amikor befejeztük az éneklést, kinyíltak az ablakok és apró kis ajándékot kaptunk: diót, almát, fügét, édességet és néhány fillért. Nagyon nagy örömmel tettük, az ért kapott ajándék nem volt csábító. Jó dolog volt /ma, is az./ örömöt okozni. Az rokonok, ismerősök sok szeretettel vártak minket.
Kellemes, karácsonyi ünnepeket Boldog újévet.
Rostásné Hotya Valéria

Tisztelt szerkesztőség!
Szeretném Önöket megkérni, ha lehetséges lenne e pár sort az Eleki Krónika közéleti lap egyházi – közösségi híreknél közzétenni. Köszönöm előre is.

Kincs, ami van ha…
„Nagyon beteg” vagyok,
Imádkozok.
„Beteg” vagyok,
Többet imádkozok.
Gyógyulok,
Hálát adok Istenemnek.
Olvasom a bibliámat ,
Így is tisztelem, mi Atyánkat.
Meggyógyultam!
Így növekedek, Jézus által.
„Te” hogyan csinálod?
Próbáld így:
1. Összeteszem két kezem,
Úgy áldlak, jó istenem
Te táplálod testemet,
Fenn tartod életemet
2. Minden áldott adomány,
Tőled származik csupán.
Étel, ital ,minden jó,
Tőled van,Mindenható.
3. Köszönöm, jó Istenem ,
Amit ma is adsz nekem,
Amikor elfogadom,
Téged illő áldanom.
/ E.É.543.Gy.V./
/egy olvasójuk/

A krónika megkérdezte!
Mit kíván Elek városának a 2006-os esztendőre? 
Völgyesi István (MSZP):„Az orvosok munka nélkül tengődjenek, a bankok kölcsönért könyörögjenek, az önkormányzat rászoruló híján, a segélykeretét ne tudja felhasználni. A választásokról pedig annyit, legyen sportszerű, mert a sport megtanít becsületes küzdelemben győzni, és emelt fővel veszíteni, tehát mindenre megtanít.” Tolnai Péter(FideszMPSZ): „Egy kiszámíthatóbb, sikeresebb évet, ahol a munkanélküli munkát, ahol az idős ember biztonságot és nyugalmat talál és a családok megfelelő anyagi fedezetet gyermekeik taníttatásához és neveléséhez. Ezútonkívánok minden eleki lakosnak Meghitt Karácsonyt és Békés Boldog, Sikerekben Gazdag Új Esztendőt!”
Dr. Heim Lajosné (MSZP):„Fejlődést minden szinten, anyagilag, szemmélyesen és a város számára. Jól fizető munkahelyeket, az emberek szeretetben és békességben éljenek. Elek minden lakójának boldog új esztendőt és sikeres gazdag életet!”
Turóczy András(FideszMPSZ):„Egy rövid verssel kívánok minden jót a városlakóknak: 
„Adjon Isten sok jót, ez új esztendőben, Fehér kenyér legyen a nyárfa teknőben. Kéményetek legyen megrakva kolbásszal, Csíkos tarisznyátok füstölt szalonnával. Sose ürüljön ki a pénzeszsákotok, A legszebb cipőben, ruhában járjatok. Bor, búza, hús, kenyér legyen mindig bőven, Szívemből kívánom, az új esztendőben.”
Kecskeméti János:„A munkában sikert, gyarapodást. A magánéletben szeretetet, boldogságot, nyugodt életet. Fejlődő, szépülő, gazdagodó települést. A 2006. évi választásokat követően tisztább, emberibb közéletet.”
Lénárt Istvánné:„Egészség, békesség, kitartás, szeretet, őszinteség és boldogság!”
Árgyelán György (arlan) az Eleki Krónika főszerkesztője:„Virradjon rá szép nap, köszöntsön rá jó év, kedves hajlékunkba költözzön a jólét. A lelkünkbe boldogság, a szívünkbe béke, ezt kívánom Elek város lakóinak az új évre!”
Árgyelán Erzsébet

Van-e városunkba nyilvános WC?
IGEN! Városunkban két helyen van nyilvános WC.
Egyik a város központjában a busz - váróteremben. A Büfés hölgytől , Csuvarszki Andrásnétől kell elkérni a WC kulcsot. Kérdésemre Erzsike a következő információt adja: nagyon sajnálom, de kénytelen vagyok bezárva tartani, ugyanis vannak emberek akik, elvisznek mindent, ami mozdítható, az összes papír csak úgy „elgurul”. Ott tárolom mivel máshol nincs helyem a tisztító eszközöket és a tisztító szereket. Van: aki nem tudja rendeltetésszerűen használni és nem ráül, hanem rááll. Képzelheti , hogy………! A másik nyilvános WC, a piactéren volt!
Ramasz István piacfelügyelővel tárgyaltuk ki e fontos témát.
Miért kellett lebontani, az úgynevezett pottyantós illemhelyet?
Egyesek beköltöztek, mások szerelmi találkahelynek vélték és a légyott után otthagyva fehérneműt és a biztonságos randi kellékeit. 
Tehát szükségszerű volt, a lebontása. Jelenleg a piactér melletti Büfében, bárki elvégezheti a dolgát. Vízöblítéses, tiszta, kulturált Toalett áll a lakosság rendelkezésére. Bárki ingyen igénybe veheti és természetesen nem kötelező a Büfében fogyasztani ahhoz hogy beengedjék.
Köszönöm a részletes tájékoztatatást. 
Rostás Lajosné

Karácsonyi sült pulyka sonkakrémes burgonyával
Hozzávalók: 
- A pulykához: 1 fiatal pulyka (6-8 kg), 20 dkg füstölt bacon, só, bors.
- A krumplihoz: 6 nagy fott krumpli, 1 hagyma, fél liter tej, 20 dkg füstölt sonka, 5 dkg vaj, 1 kanál örölt bazsalikom, 1 kanál orölt petrezselyem, 3 kanál sima liszt, só, bors.
Elkészítése: A pulykát dörzsöljük be kívül-belül sóval és borssal, majd borítsuk be a baconnal és kötözzük meg. Ezután süssük meg 220 fokon 50 percig. Majd vegyük lejjebb a homérsékletet 180 fokra, és hagyjuk a sütoben további 3 órára. 2 és fél óra múlva szabadítsuk meg a húst a bacontól, hogy színt kaphasson. Közben készítsük el a krumplit: pirítsuk meg egy serpenyoben a hagymát és a vajat. Pár perc múlva vegyük le a tuzrol, és adjuk hozzá a lisztet, majd apránként a tejet. Ezután tegyük vissza a serpenyot a tuzre és kevergessük. 10 perc múlva tegyük bele a sonkát és a petrezselymet, bazsalikomot. Szeleteljük fel vastag darabokra a krumplit, és egy elore kivajazott tepsibe tegyük, majd öntsük rá a sonkás krémet. Elomelegített sütoben, 180 fokon 15 percig sütjük. 
arlan